钦定古今图书集成/明伦汇编/氏族典/第057卷 > 徐浩〈父峤之〉
## 钦定古今图书集成/明伦汇编/氏族典/第057卷 > 徐浩〈父峤之〉

按《唐书徐浩传》：“浩字季海，越州人。擢明经，有文辞。张
说称其才。繇鲁山主簿荐为集贤校理，见《喜雨五色
鸽赋》，咨嗟曰：‘后来之英也’。进监察御史里行，辟幽州
张守珪幕府，历河阳令，治有绩。东都留守王倕表署
其府。民有妄作符命者，众不为疑，浩独按篆诘状，果
诈为之。迁累都官郎中，为岭南选补使，又领东都选。”
肃宗立，繇襄州刺史召授中书舍人，四方诏令，多出
浩手，遣辞赡速，而书法至精，帝喜之。又参太上皇诰
册，宠绝一时。授兼尚书右丞，进国子祭酒。为李辅国
谮，贬庐州长史。代宗复以中书舍人召，迁工部侍郎、
会稽县公，出为岭南节度使。召拜吏部侍郎，与薛邕
分典选。浩有妾弟冒，优托之，邕拟长安尉，御史大夫
李栖筠劾之。帝怒，黜邕歙州刺史，浩明州别驾。德宗
初，召授彭王傅，进郡公。卒，年八十，赠太子少师，谥曰
定。始，浩父峤之善书，以法授浩，益工。尝书四十二幅
屏，八体皆备，草、隶尢工世状，其法曰“怒猊抉石，渴骥
奔泉”云。